Suomen entinen pääministeri Esko Aho vaatii suomalaisia luopumaan joistain saavutetuista eduista, jotta maan talous saadaan käännettyä kasvuun.

Keskustataustainen Aho puhui aiheesta tänään Mikkelissä Päämajan kesäsymposiumissa. Hän ilmoitti pitävänsä hyvin tärkeänä, että pääministeri Juha Sipilän (kesk.) suunnittelema yhteiskuntasopimus kyetään solmimaan.

Sipilän ajatus yhteiskuntasopimuksessa on helpottaa työntekijöiden palkkaamisen ehtoja ja lisätä työelämän joustavuutta. Yrittäjät ovat nähneet uudistukset hyvinä, palkansaajajärjestö heikennyksinä saavutettuihin etuihin.

- Se, että aiemmin ei olisi tingitty saavutetuista eduista, on hurskastelua. Aiemmin eduista tingittiin käyttämällä devalvaatiota, Aho sanoi.

- Devalvaatio oli sisäinen tulonsiirto kaikilta muilta vientiteollisuuden hyväksi. Kaikkien muiden elintaso laski.

Aho huomauttaa, että devalvaation käyttäminen vientivetoisen kansantalouden vahvistamiseksi ei tarvinnut erillisiä sopimuksia työnantajien ja palkansaajien välillä.

Markka-aikaan valtiontaloutta tai työelämän ehtoja ei tarvinnut sopeuttaa taloustilanteeseen, koska devalvaatio voitiin tehdä ilman sopimista, rahapoliittisella päätöksellä. Tästä syystä rakenneuudistuksia ei pitkään aikaan tehty Suomessa.

- Markka-Suomessa maltti petti säännöllisin väliajoin. Tämä on kaava, joka toistui, Aho sanoi.

Kun Suomi liittyi Euroopan rahaliittoon eli euroon, devalvaation tarjoama ”hätäuloskäynti” suljettiin lopullisesti.

- Emme voi elää markan säännöillä euron maailmassa, Aho painotti.

Esko Aho vaati puheessaan valtiollisen elvytyspolitiikan lopettamista. Suomi on Ahon mukaan elänyt nyt seitsemän vuotta velaksi, minä aikana valtionvelka on kaksinkertaistunut.

- Se, mikä pitää yllä kuvaa Suomen menestyksestä, on valtion velkaantuminen. Tämä tie on mahdoton, Aho puhui.

- Minun on vaikea ymmärtää, miten talouden toimia vastustetaan vetoamalla köyhän asiaan. Vahva valtio on köyhän kannalta äärimmäisen tärkeä.

Juha Sipilän hallitus on toteuttamassa merkittävät menoleikkaukset julkiseen talouteen. Kaikkiaan julkisia menoja vähennetään ja veroja korotetaan hallituskaudella noin 4 miljardin euron edestä.

Sipilän toiveena on, että työmarkkinajärjestöjen kanssa tehtävä yhteiskuntasopimukseksi kutsuttu sopimus toisi osaltaan noin viiden prosentin ”tuottavuusloikan” talouteen. Työelämän joustavoittamisella valtion työttömyyskulut kääntyisivät laskuun.